**ΑΝΑΡΤΗΤΕΑ ΣΤΗ ΔΙΑΥΓΕΙΑ**

**ΑΡΙΘΜ ΠΡΩΤ : 12397**

**Λιβαδειά 6/07/2021**

**ΑΠΟΣΠΑΣΜΑ**

Από το πρακτικό της αριθμ.2021-12ης Τακτικής Συνεδρίασης –

ΜΕ ΤΗΛΕΔΙΑΣΚΕΨΗ

του Δημοτικού Συμβουλίου Λεβαδέων

Αριθμός απόφασης  **46**

****ΘΕΜΑ:** Απόδοση τιμητικής διάκρισης στον Αρχιεπίσκοπο Αθηνών και Πάσης Ελλάδος κ.κ. Ιερώνυμο Β΄ επίτιμου δημότη Δήμου Λεβαδέων, για το πολυσήμαντο έργο του, με την απονομή του χρυσού κλειδιού της πόλης**

Στη Λιβαδειά σήμερα την 28η Ιουνίου 2021, ημέρα Δευτέρα και ώρα 19:00 μ.μ , συνήλθε σε συνεδρίαση το Δημοτικό Συμβούλιο του Δήμου Λεβαδέων  **, η οποία λόγω των κατεπειγόντων μέτρων που έχουν ληφθεί για την αποφυγή της διάδοσης του κορωνοϊού COVID-19 πραγματοποιήθηκε**  **με τηλεδιάσκεψη**    κατ ΄εφαρμογή της παρ 3 της υπ αριθμ. ΔΙΔΑΔ/Φ69/133/Οικ.20764/7-11-2020 εγκυκλίου του Υπουργείου Εσωτερικών (ΑΔΑ:Ψ48Γ46ΜΤΛ6-ΛΣΡ) « **Μέτρα και ρυθμίσεις στο πλαίσιο της ανάγκης περιορισμού της διασποράς του κορωνοϊού»**, καθώς και του άρθρου 1 της υπ αριθμ Δ1α/Γ.Π.οικ.38197/2021 ΚΥΑ (ΦΕΚ 2660/18-6-2021) και ύστερα από την από **11635/24-6-2021**  σε ορθή επανάληψη έγγραφη πρόσκληση του Προέδρου του Δημοτικού Συμβούλου κ. Μητά Αλέξανδρου, η οποία επιδόθηκε ηλεκτρονικά σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >>, (αντικατάσταση του άρθρου  67 του Ν.3852/2010) .

Διαπιστώθηκε κατά την έναρξη της διακοπείσας συνεδρίασης ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες 22 σύμβουλοι δηλαδή:

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος | 1 | Πούλος Ευάγγελος |
|  | Μητάς Αλέξανδρος | 2 | Φορτώσης  Αθανάσιος |
|  | Τσεσμετζής Εμμανουήλ | 3 | Καράλης Χρήστος |
|  | Δήμου Ιωάννης | 4 | Παπαϊωάννου Λουκάς |
|  | Αποστόλου Ιωάννης | 5 | Κοτσικώνας Επαμεινώνδας |
|  | Σάκκος Μάριος | 6 | Μπαρμπέρης Νικόλαος |
|  | Νταντούμη Ιωάννα | 7 | Πλιακοστάμος Κων/νος |
|  | Καράβα Χρυσοβαλάντου Βασιλική (Βάλια) | 8 | Χέβα Αθανασία (Νάνσυ) |
|  | Μερτζάνης Κων/νος | 9 | Σπυρόπουλος Δημοσθένης |
|  | Γιαννακόπουλος Βρασίδας |  |  |
|  | Σαγιάννης Μιχαήλ |  |  |
|  | Πούλου Γιώτα |  |  |
|  | Γαλανός Κων/νος |  | Οι οποίοι δεν παρευρέθησαν  αν και κλήθηκαν νόμιμα |
|  | Τόλιας Δημήτριος |  |  |
|  | Καπλάνης Κων/νος |  |  |
|  | Τζουβάρας Νικόλαος |  |  |
|  | Αρκουμάνης Πέτρος |  |  |
|  | Μπράλιος Νικόλαος |  |  |
|  | Γερονικολού Λαμπρινή |  |  |
|  | Τσιφής Δημήτριος |  |  |
|  | Αλεξίου Λουκάς |  |  |
|  | Καραμάνης Δημήτριος |  |  |
|  | Τουμαράς Βασίλειος (προσήλθε 2ο ΘΗΔ) |  |  |
|  | Κατής Χαράλαμπος (προσήλθε 2ο ΘΗΔ) |  |  |

Στην συνεδρίαση ήταν παρών ο προσκληθείς Δήμαρχος κ. Ταγκαλέγκας Ιωάννης.

Στην συνεδρίαση παρευρέθηκε για την τήρηση των πρακτικών και η υπάλληλος του τμήματος Υποστήριξης Πολιτικών Οργάνων Μπαλάσκα Αγγελική.

Εισηγούμενος το 1Ο θέμα της ημερήσιας διάταξης ο Πρόεδρος έθεσε υπόψη των μελών του Δημοτικού Συμβουλίου , το υπ΄αριθμ. 11297/18-6-2021 έγγραφο του Γραφείου Δημάρχου στο οποίο αναφέρονται:

*Ο Mακαριώτατος Αρχιεπίσκοπος Αθηνών και Πάσης Ελλάδος κ. Ιερώνυμος (κατά κόσμον Ιωάννης Λιάπης), γεννήθηκε στα Οινόφυτα Βοιωτίας το 1938. Είναι απόφοιτος της Φιλοσοφικής Σχολής (Τμήμα Αρχαιολογίας) και της Θεολογικής Σχολής του Πανεπιστημίου Αθηνών και διετέλεσε υπότροφος του Ι.Κ.Υ. (1ος σε πανελλαδική κλίμακα) στις βυζαντινές σπουδές. Μετέβη για μεταπτυχιακές σπουδές στο Gratz Αυστρίας και στο Regensburg και το Μόναχο της Γερμανίας. Εργάσθηκε ως πανεπιστημιακός βοηθός στην Αρχαιολογική Εταιρεία στην Αθήνα δίπλα στον Ορλάνδο και ως φιλόλογος στη Λεόντειο Σχολή της Νέας Σμύρνης, στο 9ο Νυκτερινό Γυμνάσιο Αθηνών, καθώς και στο Γυμνάσιο της Αυλώνος. Εγκατέλειψε την πανεπιστημιακή του καριέρα μετά την ένταξή του στον ιερό κλήρο.*

*Υπηρέτησε ως Πρωτοσύγκελλος της Ιεράς Μητροπόλεως Θηβών & Λεβαδείας (1967-1978), ως Ηγούμενος των Ιερών Μονών Μεταμορφώσεως του Σωτήρος Σαγματά (1971-1977) και του Οσίου Λουκά (1977-1981), ως Γραμματεύς και κατόπιν Αρχιγραμματεύς της Ιεράς Συνόδου της Εκκλησίας της Ελλάδος (1978-1981). Το 1981 εξελέγη παμψηφεί Μητροπολίτης Θηβών & Λεβαδείας και στις 7 Φεβρουαρίου 2008 εξελέγη Αρχιεπίσκοπος Αθηνών και πάσης Ελλάδος. Συμμετείχε στις Επιτροπές Εκκλησιαστικής Εκπαιδεύσεως, Εκκλησιαστικής Περιουσίας, Σχέσεων Εκκλησίας-Πολιτείας, Υποτροφιών και εργάστηκε ως Αντιπρόεδρος του Ραδιοφωνικού Σταθμού της Εκκλησίας της Ελλάδος. Υπήρξε μέλος μεικτών επιτροπών Πολιτείας και Εκκλησίας για την μελέτη θεμάτων για την μοναστηριακή περιουσία (1986-1998) και την εκκλησιαστική εκπαίδευση (1986-1998) και Πρόεδρος της επιτροπής Διαλόγου Κοινωνίας-Εκκλησίας (2005-2007).*

*Με την ανύστακτη φροντίδα του και το ενδιαφέρον του αναπαλαιώθηκαν, επανδρώθηκαν και λειτουργούν έξι ανδρικές Ιερές Μονές (σύνολο Μοναχών 45) και δεκαεπτά γυναικείες (σύνολο Μοναχών 110). Ανάμεσα στις Μονές αυτές συγκαταλέγονται οι ιστορικές Μονές του Οσίου Λουκά, Σαγματά, Οσίου Σεραφείμ, Μακαριωτίσσης, Ευαγγελιστρίας, και Ιερουσαλήμ.*

*Στο συγγραφικό του έργο συγκαταλέγονται πολλά άρθρα, μελέτες και βιβλία θεολογικού, κοινωνικού και ιστορικού περιεχομένου, εκ των οποίων αυτό με τον τίτλο «Μεσαιωνικά Μνημεία Ευβοίας» βραβεύθηκε το 1970 με πρώτο βραβείο από την Ακαδημία Αθηνών. Το 2006 εξεδόθη ο πρώτος από τους τρεις τόμους έργου του με τον τίτλο «Χριστιανική Βοιωτία».*

*Στο κοινωνικό του έργο ξεχωρίζουν η δημιουργία: οικοτροφείων, ορφανοτροφείου με μορφή ανάδοχης οικογένειας (Θήβα), Στέγες Ηλικιωμένων (Θήβα, Λιβαδειά), Κέντρου Επανένταξης Ψυχικώς Πασχόντων (Λιβαδειά), του Εκπαιδευτηρίου Δημιουργικής Απασχόλησης Παίδων με Ειδικές Ανάγκες σε συνεργασία με άλλους φορείς του Νομού (Λιβαδειά), του Κέντρου Πρόληψης για τα ναρκωτικά (Λιβαδειά), Συσσίτια Απόρων συμπεριλαμβανομένων και οικονομικών μεταναστών (Θήβα), Συμβουλευτικούς Σταθμούς (Θήβα), Κέντρο Ιστορικών και Αρχαιολογικών Ερευνών (Ζάλτσα-Ιερά Μονή Λυκούρεση), ενώ ως πρώην εκπαιδευτικός έχει αναπτύξει μία ιδιαίτερη σχέση με την εκπαιδευτική κοινότητα της Βοιωτίας.*

*Στην Μητρόπολή του φρόντισε περαιτέρω για τη δημιουργία και λειτουργία ενοριακών πνευματικών κέντρων, κέντρων νεότητας στις περισσότερες των ενοριών της Μητροπόλεώς του καθώς και προτύπων κατασκηνωτικών εγκαταστάσεων στο Παρνασσό. Με πρωτοβουλία του ιδρύθηκε και λειτουργεί το Κέντρο Ερευνών της Ιστορίας και του Πολιτισμού της Βοιωτίας, το οποίο συνεργάζεται με τα Πανεπιστήμια του Durham, Cambridge.*

*Πρωτοστάτησε για την δημιουργία – στην γενέτειρά του, στα Οινόφυτα - του Κέντρου Ευαισθητοποιήσεως Πληθυσμού σε θέματα περιβάλλοντος και οικονομικών μεταναστών.*

*Για την συμβολή του στο φιλανθρωπικό έργο της Μητροπόλεώς του που σχετίζεται με την υγεία τιμήθηκε από την Ιατρική Σχολή του Πανεπιστημίου της Κραϊόβας στη Ρουμανία με την απονομή του τίτλου του επιτίμου Διδάκτορα του εκεί Πανεπιστημίου. Επίσης είναι Πρόεδρος του Ελληνικού Ιδρύματος Καρδιολογίας (ΕΛΙΚΑΡ).*

*Στις 6 Ιουλίου 2010 αναγορεύθηκε Επίτιμος Διδάκτωρ των τμημάτων Θεολογίας και Κοινωνικής Θεολογίας του Πανεπιστημίου Αθηνών. Στις 19 Ιουνίου 2013 αναγορεύθηκε Επίτιμος Διδάκτορας της Ιατρικής Σχολής του Πανεπιστημίου Ιωαννίνων. Στις 16 Απριλίου 2016 επισκέφθηκε, μαζί με τον Πάπα Φραγκίσκο και τον Οικουμενικό Πατριάρχη Βαρθολομαίο, τον προσφυγικό καταυλισμό της Μόριας στη Λέσβο προκειμένου να ευαισθητοποιήσουν την κοινή γνώμη. Εκεί οι τρεις θρησκευτικοί ηγέτες υπέγραψαν κοινή διακήρυξη για τους πρόσφυγες".*

*Με ομόφωνη απόφαση του Δημοτικού Συμβουλίου του Δήμου Λεβαδέων το 2009 ανακηρύχθηκε επίτιμος δημότης Λεβαδέων ως ελάχιστο δείγμα ευγνωμοσύνης για το σημαντικό έργου του στην περιοχή μας.*

*Θέλοντας να εμβαθύνουμε την τιμή στο πρόσωπο του Αρχιεπισκόπου, στη βάση της προηγούμενης απόφασης του Δημοτικού Συμβουλίου του 2009, προτείνεται η απονομή του χρυσού κλειδιού της πόλης στον Μακαριώτατο Αρχιεπίσκοπο Αθηνών και πάσης Ελλάδος κ.κ. Ιερωνύμου Β’ ως ηθική ανταμοιβή και δημόσιο έπαινο σε έναν από τους πλέον διακεκριμένους και άξιους Ιεράρχες της Ορθοδοξίας και σημαντικό πρεσβευτή της χώρας μας, του ελληνικού πνεύματος και των αξιών της Αγάπης και της Αλληλεγγύης με πολυσήμαντο ποιμαντικό, ανθρωπιστικό, κοινωνικό και περιβαλλοντικό έργο, το οποίο προσέφερε καθ’ όλη τη διάρκεια της διαμονής του από το 1967 έως το 2008 στον τόπο μας.*

*Του έργου του αυτό συμβάλλει καθοριστικά στην εξωστρέφεια του Δήμου Λεβαδέων, καθώς η πολύχρονη δράση του στην περιοχή είναι συνώνυμη με την πόλη της Λιβαδειάς. Επιπροσθέτως, με την απόδοση αυτής της τιμητικής διάκρισης, στο πλαίσιο της επετείου των 200 ετών από την ελληνική Επανάσταση τιμάται η σημαντική συμβολή της Εκκλησίας στον απελευθερωτικό αγώνα, αλλά και η προσπάθεια του ιδίου να διατηρήσει ιστορικά/ιερά κειμήλια του αγώνα στην περιοχή μας.*

*Κατόπιν των ανωτέρω καλείται το Δημοτικό Συμβούλιο να αποφασίσει για την απόδοση τιμητικής διάκρισης με την απονομή του χρυσού κλειδιού της πόλης της Λιβαδειάς στον Μακαριώτατο Αρχιεπίσκοπο Αθηνών και Πάσης Ελλάδας κ.κ. Ιερωνύμου Β΄.*

Ακολούθως ο κ. Πρόεδρος ζήτησε από τα μέλη του Δημοτικού Συμβουλίου να τοποθετηθούν σχετικά:

Λαμβάνοντας το λόγο ο κ. Δήμαρχος είπε*: « Σκεφτήκαμε κατά την επέτειο των 200 χρόνων και με τις εκδηλώσεις που θέλουμε να κάνουμε, να απονείμουμε έναν τίτλο τιμής προς τον Αρχιεπίσκοπο Αθηνών και πάσης Ελλάδος και πρώην Μητροπολίτη Θηβών και Λεβαδείας κ.κ. Ιερώνυμο, τιμώντας έτσι τη συμβολή της Εκκλησίας κατά τη διάρκεια του Αγώνα των Ελλήνων κατά της Οθωμανικής Αυτοκρατορίας. Σκεφτόμαστε να το κάναμε στον Ιούλιο που θα κάνουμε και τις υπόλοιπες γιορτές, θα τα πούμε και τις επόμενες ημέρες για όλα αυτά που σκεφτόμαστε να κάνουμε. Απλά το φέρνουμε ως θέμα στο Δημοτικό Συμβούλιο για να το ψηφίσουμε να του αποδώσουμε αυτή την τιμή,καιι όπως σας είπα και να εμβαθύνουμε περαιτέρω την τιμή προς το πρόσωπό του, μιας και το 2009 έγινε επίτιμος δημότης Λεβαδέων επί δημαρχίας Δημήτρη Τσιφή».*

Στη συνέχειατο λόγο έλαβε επικεφαλής της παράταξης «ΔΥΝΑΜΙΚΗ ΑΥΤΟΔΙΟΙ-ΚΗΤΙΚΗ ΣΥΝΕΡΓΑΣΙΑ» κα Πούλου η οποία ανέφερε: *« Η αλήθεια είναι ότι με ξάφνιασε λίγο η διασύνδεση του θέματος με τα 200 χρόνια. Θεωρούσα ότι η απόδοση αυτής της τιμής θα ήταν έτσι κι αλλιώς για τον Ιεράρχη μας και δεν θα το συνέδεε ο Δήμαρχος με αυτό το ιστορικό γεγονός των 200 χρόνων. Εντάξει, ο καθένας μπορεί να έχει την διαφορετική του εκτίμηση και την ιστορική εκτίμηση για τα γεγονότα. Εγώ θα ήθελα να πω ότι αποτελεί τιμή για την περιοχή μας που ο Μακαριώτατος έλκει την καταγωγή του από τον νομό τον οποίο νομό διακόνησε από πολλά χρόνια από το 1967 μέχρι το 2008 οπότε κλήθηκε να υπηρετήσει την Ορθόδοξη Εκκλησία από μία άλλη θέση πλέον του Μακαριωτάτου Αρχιεπισκόπου Αθηνών και Πάσης Ελλάδος. Είναι γεγονός ότι όσοι γνωρίσαμε τον νυν Αρχιεπίσκοπο αλλά και τότε απλό ιερέα ή μητροπολίτη, είχαμε όλοι αποκομίσει, εγώ προσωπικά αυτό για να μιλάω εξ ονόματός μου και όχι εξ ονόματος των άλλων, την πεποίθηση ότι πρόκειται για έναν ευαίσθητο, καλλιεργημένο άνθρωπο και με κοινωνική ευαισθησία απέναντι στους αδύναμους και αν θέλετε εκεί οφείλεται και κατά την άποψή μου πέρα από τον ρόλο της Εκκλησίας όσον αφορά στο κοινωνικό έργο, η ιδιαίτερη προσοχή του σε αυτά τα ζητήματα με τη δημιουργία πάρα πολλών δομών κοινωνικής αλληλεγγύης και πρόνοιας. Θα έλεγα μάλιστα ότι αυτή την ευαισθησία την οποία έδειξε απέναντι σε πολλούς ευάλωτους και συνανθρώπους μας και την υπηρέτησε και την υπηρετεί και σήμερα ακόμα η Ιερά Μητρόπολη Θηβών και Λεβαδείας με τον Σεβασμιώτατο Γεώργιο, νομίζω ότι θα συνεχιστεί και στα επόμενα χρόνια και είναι πράγματι μία πολύ μεγάλη βοήθεια και ανάσα σε συνδυασμό με τις κοινωνικές υπηρεσίες του κράτους και σε καμία περίπτωση θα έλεγα δεν πρέπει να υποκαθιστούν το ρόλο της πολιτείας αλλά και αυτών των κοινωνικών δομών αρχής γενομένης από τις κοινωνικές δομές του δήμου μας μέχρι και της περιφέρειας μέχρι και του κεντρικού κράτους. Είναι όμως μια συμπληρωματική ευαίσθητη ενέργεια η οποία βγάζει πολλούς συνανθρώπους μας από δύσκολη θέση. Θα έλεγα μάλιστα ότι με βάση την ευαισθησία του και με την καλλιέργεια και την ευαισθησία και τις ιδέες του, προσωπικά προσδοκώ ότι θα είναι σύμμαχός μας ο Αρχιεπίσκοπος και σε άλλα θέματα όπως των κοινωνικών διεκδικήσεων, σε θέματα περιβαλλοντικών διεκδικήσεων, σε θέματα παραδείγματος χάριν που αναδεικνύονται συνεχώς όπως η περιουσία των συμπολιτών μας η οποία διεκδικείται αυτή από το μοναστήρι της Δομβούς, αλλά και σε θέματα όπως ας πούμε, παραδείγματος χάριν, της ολοκλήρωσης του δρόμου προς την περιοχή της Καραχάλιου όπου κι ο ίδιος έχει επιδείξει μια μεγάλη ευαισθησία και έχει δημιουργήσει ένα πολύ μεγάλο έργο στην περιοχή καθώς και την ολοκλήρωση της μελέτης από την περιοχή της Δομβραίνας προς το Καραχάλιο. Φυσικά σε όλα αυτά συμπεριλαμβάνω και τη βοήθειά του στη μη καταπάτηση αρχαιολογικών και δασικών εκτάσεων και νομίζω ότι όλα αυτά είναι μέσα πραγματικά στις ευαισθησίες τις οποίες επικαλούμαι εγώ αυτή τη στιγμή αλλά και που νομίζω ότι τον χαρακτηρίζουν τον Αρχιεπίσκοπό μας. Άρα λοιπόν θεωρώ ότι ναι οφείλουμε αυτή την τιμή και βεβαίως όχι ως αντάλλαγμα περιμένουμε να, αλλά πιστεύουμε επίσης ότι θα είναι δίπλα μας και με την επιρροή του αλλά και με το λόγο του σ’ αυτή την κατεύθυνση, δηλαδή του να διεκδικεί και την ευημερία των πολιτών αλλά και των έργων στη δική μας την περιοχή.*

Ακολούθωςο επικεφαλής της παράταξης «ΛΑΪΚΗ ΣΥΣΠΕΙΡΩΣΗ κ. Αρκουμάνης είπε:  *«Σίγουρα ο κατώτερος κλήρος είχε επιδείξει επί τουρκοκρατίας και εν πάση περιπτώσει η άποψη και σαν Λαϊκή Συσπείρωση και σαν ΚΚΕ είναι δεδομένη ότι εκείνοι ο κατώτερο κλήρος ήταν στα μετερίζια του αγώνα, είχε προσφέρει πραγματικά στον Αγώνα, όχι τόσο όσο οι ιεράρχες. Οι ιεράρχες δυστυχώς κατά την άποψή μας -ταπεινή ή όχι θα το δείξει η ιστορία που γράφεται και ξαναγράφεται εν πάση περιπτώσει- δεν ήταν και τόσο σεβαστοί, άλλωστε γνωρίζουμε και πατριάρχες οι οποίοι αφόρισαν τον Αγώνα, αφόρισαν και διάφορους εν πάση περιπτώσει εξεγερμένους, διάφορους οπλαρχηγούς και τα λοιπά, τα γνωρίζουμε όλοι πολύ καλά αυτά. Άρα η σύνδεση αυτή είναι ένα θέμα, έτσι; Όσον αφορά το πρόσωπο και ως προς την απόδοση ενός επιπλέον τίτλου, έτσι, για να είμαστε ειλικρινείς, θα θέλαμε ως Λαϊκή Συσπείρωση να διαχωρίσουμε τη θέση μας σε ό,τι αφορά την αιτιολογία της εισήγησης που έρχεται και σε ό,τι αφορά το θέμα της συμβολής της Εκκλησίας στον Απελευθερωτικό Αγώνα στα πλαίσια των 200 χρόνων από την έναρξη της Επανάστασης του 1821.* *Τώρα από κει και πέρα σε καμία περίπτωση εμείς δεν διαφωνούμε με αυτό, αλλά τώρα το κλειδί της πόλης καταρχήν δεν ξέρω αν υπάρχει θεσμός, είναι θεσμοθετημένο απ’ το δήμο; Δηλαδή υπάρχει κάτι το οποίο έχει θεσμοθετηθεί; Το ‘χουμε ξανακάνει δηλαδή; Είναι ένα θέμα αυτό που πρέπει να το δούμε σαν Δημοτικό Συμβούλιο αν υφίσταται και πραγματικά να το δούμε. Αν για παράδειγμα υπάρχει και τα λοιπά θα πρέπει να πάρουμε και κάποια απόφαση εδώ πέρα. Δηλαδή θα πρέπει πρώτα να θεσμοθετηθεί αυτό, ότι ξέρετε υπάρχει και αυτή η διάκριση για κάποιους εν πάση περιπτώσει που θεωρεί ο δήμος ότι πρέπει να τους τιμήσει κάπως ιδιαίτερα. Τώρα, δεν μπορώ να πω τίποτα, πραγματικά ο Αρχιεπίσκοπος έχει συμβάλει τα μέγιστα στην πόλη μας, στην ευρύτερη περιοχή, δεν έχω κάτι να πω αντίθετο. Άλλωστε θυμάμαι και τις συναντήσεις που είχαμε κάνει σαν εθνικό συμβούλιο κατά των ναρκωτικών και για κάποιες άλλες συναντήσεις που χρειάστηκαν, που πραγματικά είχε βοηθήσει. Αυτό, δεν έχουμε κανένα θέμα σε αυτό αλλά δεν ξέρω αν χρειάζεται νομοθέτηση, δηλαδή αυτό είναι σημαντικό κατά την άποψή μας».*

Απαντώντας ο κ Δήμαρχος ανέφερε: *«**Ήθελα να πω λοιπόν ότι συμφωνώ γιατί όλοι έχετε μια διαδρομή όλα αυτά τα χρόνια ως δημοτικοί σύμβουλοι με τον Μακαριώτατο Αρχιεπίσκοπο Αθηνών και Λεβαδέων, έναν άνθρωπο που θεωρώ ότι θεωρεί τον εαυτό του περισσότερο πολίτη της Λιβαδειάς μιας και έζησε πάρα πολλά χρόνια εδώ, πάρα πολίτη των Αθηνών ως επίσκοπος Αθηνών. Θέλω να πω λοιπόν ότι υπάρχουν τιμές κ. Αρκουμάνη, οι οποίες δεν αποφασίζονται, αποδίδονται από το Δημοτικό Συμβούλιο μετά από απόφασή του κι αυτές είναι: ο επίτιμος δημότης κάθε πόλης, το χρυσό κλειδί της πόλης και το μετάλλιο το χρυσό μετάλλιο της πόλης. Σκεφτήκαμε λοιπόν ότι στο πρόσωπό του θα τιμήσουμε την Εκκλησία, συμβολισμός είναι αυτός και θέλω να σας πω ότι η Εκκλησία δεν είναι ούτε οι ιεράρχες ούτε ο απλός κλήρος , είναι το σύνολο των πιστών όλων αυτών δηλαδή των Χριστιανών Ορθοδόξων της εποχής που πολέμησαν για την Ανεξαρτησία της Ελλάδος. Δεν θα ‘θελα να κάνω διαχωρισμό σε ιεράρχες, πατριάρχες και πώς κινήθηκαν εκείνα τα χρόνια. Θεωρώ ότι σίγουρα κάποιος επόμενος Δήμαρχος μετά από μένα και μετά θάνατον του Αρχιεπισκόπου, θα αποδώσει κι άλλες τιμές στο πρόσωπό του ίσως κάποια οδό, ίσως κάποιο κτίριο. Δηλαδή η παρουσία τόσα χρόνια του Αρχιεπισκόπου Ιερώνυμου στα δρώμενα όλα αυτά τα χρόνια της Λιβαδειάς, η συμβολή του στην ανάπτυξη και στην εξέλιξη της πόλης είναι τέτοια που οπωσδήποτε αυτή η παρουσία, αυτή η προσωπικότητα δεχόταν, δέχεται , και θα δέχεται πάντα τιμές από αυτή την πόλη και ευτυχώς για μας πάντα η αναφορά στο πρόσωπο του Μακαριωτάτου Αρχιεπισκόπου θα παραπέμπει στη Λιβαδειά. Άρα λοιπόν γι’ αυτό το φέρνουμε σήμερα. Στα πλαίσια των εκδηλώσεων θα είναι και η ονοματοδοσία του γηπέδου, θα τα πούμε όλα αυτά. Εγώ θα σας ευχαριστήσω γιατί βλέπω ότι εν πρώτοις είναι θετικό το σώμα και πραγματικά σ’ αυτό τον άνθρωπο αξίζουν όλες οι τιμές, γιατί όπως είπε η κα Πούλου, έχει συμβάλει μέχρι σήμερα στην εξέλιξη του τόπου είτε αφορά το ανθρωπιστικό του έργο, είτε αφορά το περιβαλλοντικό του αποτύπωμα, είναι πάντα αρωγός. Πραγματικά είναι αρωγός και σ’ αυτό το θέμα που λέγεται ολοκλήρωση δρόμου της αγροτικής οδοποιίας προς την Παναγιά την Καλαμιώτισσα και είναι πάρα πολύ καλό να έχουμε τέτοιους ανθρώπους συμμάχους».*

Κατόπιν ο Πρόεδρος κάλεσε τα μέλη του Δημοτικού Συμβουλίου να ψηφίσουν σχετικά .

Υπέρ ψήφισαν οι δημοτικοί σύμβουλοι κ.κ 1)Καλογρηάς Αθανάσιος, 2) Τσεσμετζής Εμμανουήλ, 3). Σαγιάννης Μιχαήλ, 4) Σάκκος Μάριος,5) Αποστόλου Ιωάννης, 6) Καράβα Χρυσοβαλάντου, 7) Νταντούμη Ιωάννα, 8) Μερτζάνης Κων/νος ,9) Μητάς Αλέξανδρος, 10)Δήμου Ιωάννης 11) Γιαννακόπουλος Βρασίδας 12)Καραμάνης Δημήτριος, 13) Πούλου Γιώτα,14) Τόλιας Δημήτριος,15) Γαλανός Κων/νος, 16) Καπλάνης Κων/νος.

Παρόν δήλωσαν οι δημοτικοί σύμβουλοι κ.κ 1) Αρκουμάνης Πέτρος 2) Τσιφής Δημήτριος 3) Γερονικολού Λαμπρινή 4) Μπράλιος Νικόλαος, 5) Αλεξίου Λουκάς.

Κατά ψήφισεο δημοτικός σύμβουλος κ. Τζουβάρας Νικόλαος .

Το Δημοτικό Συμβούλιο μετά από διαλογική συζήτηση και λαμβάνοντας υπόψη του:

* Την Πράξη Νομοθετικού Περιεχομένου (ΦΕΚ 42/25.02.2020 τεύχος A’): «Κατεπείγοντα μέτρα αποφυγής και περιορισμού της διάδοσης κορωνοϊού».
* την από 11-3-2020 Πράξη Νομοθετικού Περιεχομένου (Π.Ν.Π) « Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσής του» (ΦΕΚ 55/τ.Α/11-3-2020)
* την με αριθμ. Πρωτ 18318/13-3-2020 (ΑΔΑ:9ΛΠΧ46ΜΤΛ6-1ΑΕ) εγκύκλιο του Υπουργείου Εσωτερικών, και την με αριθμ. Πρωτ 20930/31-3-2020 Εγκύκλιο του Υπουργείου Εσωτερικών (ΑΔΑ: 6ΩΠΥ46ΜΤΛ6-50Ψ) .
* της παρ.1 της υπ αριθμ. 40/31-03-2020 (ΑΔΑ: 6ΩΠΥ46ΜΤΛ6-50Ψ) εγκυκλίου του Υπουργείου Εσωτερικών «Ενημέρωση για την εφαρμογή του κανονιστικού πλαισίου αντιμετώπισης
* της παρ. 4 της υπ αριθμ. 163/29-5-2020 (ΑΔΑ: Ψ3ΧΝ46ΜΤΛ6-ΑΨ7) εγκυκλίου του Υπουργείου Εσωτερικών « Ενημέρωση αναφορικά με τη διαδικασία λήψης αποφάσεων των συλλογικών οργάνων των Δήμων» όπου: α) δια ζώσης σύγκλιση του δημοτικού συμβουλίου, εφαρμογή έχουν οι εκδοθείσες υγειονομικές διατάξεις και ειδικότερα το άρθρο 12 της κοινής υπουργικής απόφασης αριθ. Δ1α/ ΓΠ. οικ. 30612/16-05-2020 (Β’ 1869) και η παρ. 3 του άρθρου14 της κοινής υπουργικής απόφασης αριθ. Δ1α/Γ.Π.οικ. 32009/23-05-2020 (Β’ 1988) , ενώ και οι συνεδριάσεις εξακολουθούν να πραγματοποιούνται κεκλεισμένων των θυρών.
* Την παρ 3 της υπ αριθμ. ΔΙΔΑΔ/Φ69/133/Οικ.20764/7-11-2020 εγκυκλίου του Υπουργείου Εσωτερικών (ΑΔΑ:Ψ48Γ46ΜΤΛ6-ΛΣΡ) « **Μέτρα και ρυθμίσεις ρυθμίσεις στο πλαίσιο της ανάγκης περιορισμού της διασποράς του κορωνοϊού».**
* την με αριθμ. πρωτ. 1822/16-03-2020 (ΑΔΑ: ΨΕΚ946ΜΤΛΠ-004) εγκύκλιο του Υπουργείου Ψηφιακής Διακυβέρνησης «Παροχή διευκρινήσεων και οδηγιών σχετικά με την εφαρμογή της υπηρεσίας τηλεδιάσκεψης e:Presence.gov.gr»
* Την παρ 3 του άρθρου 1 Δ1α/Γ.Π.οικ.38197/2021 ΚΥΑ (ΦΕΚ 2660/18-6-2021)
* τις διατάξεις των άρθρων 65,67,238 του Ν.3852/10, όπως τροποποιήθηκαν με το άρθρο 72 και 74 του Ν. 4555/2018 και την παρ. 9 του άρθρου 266 του ν. 3852/2010 όπως ισχύει
* - Την παρ. 2 της Εγκυκλίου ΥΠ.ΕΣ 93/2019 ( ΑΔΑ : ΩΓ88465ΧΘ7-ΘΙΡ) σύμφωνα με την οποία : “.Αν κάποιο μέλος του συμβουλίου ή της επιτροπής αρνηθεί ψήφο ή δώσει λευκή ψήφο, λογίζεται ως παρόν μόνο για την ύπαρξη της απαρτίας και η ψήφος του δεν υπολογίζεται στον σχηματισμό της απαιτούμενης πλειοψηφίας καθώς δεν προσμετράται ούτε στις θετικές ούτε στις αρνητικές ψήφους.”
* το υπ αριθμ 10552/9-6-2021 σε ορθή επανάληψη έγγραφο του Γραφείου Δημάρχου , που είχε διανεμηθεί
* Την μεταξύ των μελών συζήτηση σύμφωνα με τα πρακτικά
* Την ψήφο των μελών της όπως αυτή διατυπώθηκε και δηλώθηκε δια ζώσης στην συνεδρίαση.

**ΑΠΟΦΑΣΙΖΕΙ ΚΑΤΑ ΠΛΕΙΟΨΗΦΙΑ**

Την απόδοση τιμητικής διάκρισης, στο πλαίσιο της επετείου των διακοσίων «200» ετών από την ελληνική επανάσταση, με την απονομή του χρυσού κλειδιού της πόλης της Λιβαδειάς στον Μακαριώτατο Αρχιεπίσκοπο Αθηνών και Πάσης Ελλάδας κ.κ. Ιερωνύμο Β΄, ως ηθική ανταμοιβή και δημόσιο έπαινο σε έναν από τους πλέον διακεκριμένους και άξιους Ιεράρχες της Ορθοδοξίας .

Μειοψήφισε ο δημοτικός σύμβουλος κ. Τζουβάρας Νικόλαος.

Παρόν δήλωσαν οι δημοτικοί σύμβουλοι κ.κ 1) Αρκουμάνης Πέτρος 2) Τσιφής Δημήτριος 3) Γερονικολού Λαμπρινή 4) Μπράλιος Νικόλαος, 5) Αλεξίου Λουκάς.

. **Η απόφαση πήρε τον αριθμό 46**

**Ο Πρόεδρος του Δ.Σ**

**Μητάς Αλέξανδρος**

|  |  |  |  |
| --- | --- | --- | --- |
|  |  | **ΤΑ ΜΕΛΗ** | ΠΙΣΤΟ ΑΠΟΣΠΑΣΜΑ |
| 1 |  | Καλογρηάς Αθανάσιος | Λιβαδειά αυθημερόν |
| 2 |  | Τσεσμετζής Εμμανουήλ | Ο Δήμαρχος Λεβαδέων |
| 3 |  | Δήμου Ιωάννης |  |
| 4 |  | Αποστόλου Ιωάννης | ΙΩΑΝΝΗΣ .Δ. ΤΑΓΚΑΛΕΓΚΑΣ |
| 5 |  | Σάκκος Μάριος |  |
| 6 |  | Νταντούμη Ιωάννα |  |
| 7 |  | Καράβα Χρυσοβαλάντου Βασιλική (Βάλια) |  |
| 8 |  | Μερτζάνης Κων/νος |  |
| 9 |  | Γιαννακόπουλος Βρασίδας |  |
| 10 |  | Σαγιάννης Μιχαήλ |  |
| 11 |  | Πούλου Γιώτα |  |
| 12 |  | Γαλανός Κων/νος |  |
| 13 |  | Καπλάνης Κων/νος |  |
| 14 |  | Τόλιας Δημήτριος |  |
| 15 |  | Τζουβάρας Νικόλαος |  |
| 16 |  | Αρκουμάνης Πέτρος |  |
| 17 |  | Μπράλιος Νικόλαος |  |
| 18 |  | Γερονικολού Λαμπρινή |  |
| 19 |  | Τσιφής Δημήτριος |  |
| 20 |  | Αλεξίου Λουκάς |  |
| 21 |  | Καραμάνης Δημήτριος |  |
| 22 |  | Τουμαράς Βασίλειος |  |
| 23 |  | Κατής Χαράλαμπος |  |